Ligesom rigtig mange andre forældre går Steffen Schulz derhjemme med sine børn i disse dage.

Den noget uvante situation har affødt en masse spørgsmål fra især hans to ældste børn på ni og seks år.

- Hvem kan dø af det her? Og hvad sker der, når det er slut?, lyder det blandt andet fra den niårige datter Lilli.

Men hvordan gør man lige den her situation forståelig for børn? Det gør man med en sang, fortæller Steffen Schulz.

- Jeg synes, det er så fantastisk, at vi kan bruge og samles om musikken i den her tid.

Derfor gik musikeren og efterskolelæreren i sit hjemmestudie for at lave en sang, der kunne forklare børn, hvorfor vi er nødt til at være derhjemme lige nu. Selvfølgelig på sit modersmål sønderjysk.

Og sangen er altså blevet et kæmpe hit på de sociale medier. Videoen er blevet afspillet mere end 150.000 gange, og 5,6 tusind mennesker har delt den.

- Jeg er ovenud lykkelig over, at folk gider at høre det. Jeg tror, dialekter kan noget helt specielt, siger han.